Document ID: 32007D0507

РЕШЕНИЕ НА КОМИСИЯТА
от 16 юли 2007 година
за изменение на Решение 2006/140/ЕО относно финансова помощ от Общността за 2007 година във връзка с изследването за устойчиви на трансмисивни спонгиформни енцефалопатии (ТСЕ) прион протеин (PrP) гени на кози в Кипър
(нотифицирано под номер C(2007) 3369)
(само текстът на гръцки език е автентичен)
(2007/507/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 20 от него;
като има предвид, че:
(1)
Ликвидирането на трансмисивни спонгиформни енцефалопатии (ТСЕ) при дребни преживни животни, включително и спонгиформната енцефалопатия по говедата (СЕГ), която се счита за причина за фаталната болест variant Creutzfeld Jacob при хората, е от първостепенно значение за здравето на животните и защитата на потребителите.
(2)
През 2005 г. Кипър предостави двегодишно изследване за устойчиви на ТСЕ гени от кози, с цел да получи финансова помощ от Общността. Целите на гореспоменатото изследване са да задълбочат проучването на прион протеин гени на кози в тази държава-членка, за да потвърдят резултатите от предходни предварителни проучвания, при които са били открити специфични прион протеин полиморфизми, показващи устойчивост на ТСЕ, както и да направи оценка на данните, за да може да определи основните параметри на разпространение на устойчиви на ТСЕ прион протеин гени при козите. В Кипър разпространението на ТСЕ при козите е много високо и следователно е подходяща държава-членка за подобен пилотен проект. Изследването започна на 1 януари 2006 г.
(3)
Съгласно член 3, параграф 2, буква а) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2) програмите за унищожаване и контрол на болести по животните (ветеринарни мерки) се финансират от Европейския фонд за гарантиране на земеделието. За целите на финансовия контрол се прилагат членове 9, 36 и 37 от гореспоменатия регламент.
(4)
Решение 2006/140/ЕО на Комисията от 15 февруари 2006 г. относно специфична финансова помощ от Общността във връзка с изследването за устойчиви на трансмисивни спонгиформни енцефалопатии (ТСЕ) прион протеин (PrP) гени на кози, представено от Кипър за 2006 г. (3), получи финансова помощ от Общността за 2006 г. за изследването за устойчивост на гените към ТСЕ при козите в тази държава-членка.
(5)
По бюджетни причини решението за подпомагане от Общността се взема ежегодно. Целесъобразно е Общността да отпусне финансова помощ за гореспоменатото изследване и за 2007 г. Решение 2006/140/ЕО следва съответно да се измени с цел да покрие съответната година.
(6)
Приложението към Решение 2006/140/ЕО съдържа списък на финансовата помощ от Общността, както и средствата за техническа и финансова отчетност. Упоменатото приложение следва да бъде изменено с цел отчитане на финансовата помощ за 2007 г., както и на промените в отчетността за същата година.
(7)
По причини, свързани с административната ефективност, всички разходи, представени за финансова помощ от Общността, следва да бъдат изразени в еуро. Съгласно Регламент (ЕО) № 1290/2005 обменният курс за разходи, направени във валута, различна от еуро, следва да бъде последният определен курс от Европейската централна банка, предхождащ първия ден на месеца, в който Кипър е подал своето заявление.
(8)
Решение 2006/140/ЕО следва съответно да се измени.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/140/ЕО се изменя, както следва:
1)
Член 1 се заменя със следния текст:
„Член 1
1. Програмата за изследване за устойчиви на ТСЕ прион протеин гени на кози, представена от Кипър, е одобрена за период от 24 месеца с начало 1 януари 2006 г.
2. Финансовата помощ от Общността за програмата, посочена в параграф 1, покрива 100 % от разходите (без ДДС), направени от Кипър за лабораторни тестове, съгласно глава 1 от приложението за 2006 г. и глава 3 - за 2007 г. Максималната обща стойност на помощта възлиза на 47 500 EUR за 2006 г. и на 103 000 EUR за 2007 г.“
2)
Член 2 се изменя, както следва:
а)
букви б) и в) се заменят със следното:
„б)
изпращане на междинна годишна финансова и техническа оценка за първите осем месеца на всяка година от изследването, най-късно два месеца след края на посочения период; докладът отговаря на модела, установен в глава 2 от приложението за 2006 г. и в глава 4 от него за 2007 г., и е придружен от документи, удостоверяващи направените разходи;
в)
изпращане на заключителен годишен доклад за всяка година от изследването, най-късно до 31 март 2007 г. за 2006 г. и най-късно до 31 март 2008 г. за 2007 г., с данни за цялостното изпълнение и резултати от изследването за целия период, за който е била отпусната финансова помощ; докладът съдържа техническа и финансова оценка за 2006 г. и 2007 г. съобразно модела, установен в глава 2 от приложението за 2006 г. и в глава 4 от него за 2007 г., и е придружен от документи, удостоверяващи направените разходи.“
б)
Параграф 2 се заменя със следния текст:
„2. В случаите когато сроковете, предвидени в параграф 1, буква в) не са спазени, финансовата помощ се намалява с 25 % на 1 май, с 50 % на 1 юни, със 75 % на 1 юли и със 100 % на 1 септември от календарната година, последваща съответната година на изследването.“
3)
Член 3 се заменя със следния текст:
„Член 3
Разходите, представени от Кипър за финансова помощ от Общността, са изразени в еуро и не включват данък добавена стойност или други такси.
Обменният курс за разходите е последният определен курс от Европейската централна банка, предхождащ първия ден на месеца, в който Кипър е подал своето заявление.“
4)
Приложението се изменя в съответствие с приложението към настоящото решение.
Член 2
Настоящото решение се прилага от 1 януари 2007 година.
Член 3
Адресат на настоящото решение е Република Кипър.
Съставено в Брюксел на 16 юли 2007 година.

Labels: 0
18
15
6